Ben-Amor Jokereissa vuonna 2013.

**Semir Ben-Amor** (s. 6. toukokuuta 1982 Helsinki) on suomalainen uransa lopettanut jääkiekkoilija, joka oli pelipaikaltaan laitahyökkääjä.

Ura
---

Ben-Amor on HIFK:n kasvatti. Hän pelasi urallaan muun muassa 451 SM-liigaottelua Bluesissa, Ässissä, Lukossa ja Jokereissa. Hän pelasi urallaan myös Mestiksessä ja Pohjois-Amerikan ECHL- ja UHL-liigoissa sekä KHL:ssä Jokereissa.

Kaudella 2007–2008 Ben-Amor sai kauden aikana kahdeksan kymmenen minuutin rangaistusta, mikä on liigaennätys. 

Ben-Amorin isä on tunisialainen, minkä myötä häntä kysyttiin mahdolliseen Tunisian maajoukkueeseen vuoden 2010 jääkiekon Afrikan kisoihin. Mahdollinen edustus olisi edellyttänyt lupaa kansainväliseltä jääkiekkoliitolta, sillä Ben-Amor on pelannut otteluita Suomen alle 18-vuotiaiden maajoukkueessa. Ben-Amor ei kuitenkaan pelannut urallaan miesten maajoukkuepelejä.

Kevään 2013 pudotuspeleissä Ben-Amor oli Jokerien paras maalintekijä kolmella osumallaan.

### Vuoden 2012 pelikielto

Syyskuun 1. päivänä 2012 käydyssä European Trophy -ottelussa HIFK:ta vastaan Ben-Amor kävi Ville Peltosen päälle niin rajusti, että poliisi päätti aloittaa asiasta esitutkinnan. Tapahtumaa ennen ja sen jälkeen Helsingin paikallispelissä nähtiin useita tappeluita; ottelussa jaettiin lopulta yhteensä 277 minuuttia jäähyjä (Jokerit 129 minuuttia, HIFK 148 minuuttia). SM-liiga langetti Ben-Amorille tapauksesta 18 ottelun mittaisen pelikiellon. Lisäksi Ben-Amor sai syytteen pahoinpitelystä ja joulukuussa 2012 hänet tuomittiin maksamaan 60 päiväsakkoa, mikä hänen tuloillaan teki 3 540 euroa.

Ben-Amorin pelikielto oli SM-liigan historian kolmanneksi pisin. Ben-Amoria pidemmät pelikiellot ovat saaneet ainoastaan Ari Lähteenmäki (HIFK, 27 ottelua, 1986) ja Jere Karalahti (HIFK, 22 ottelua, 1997).

Pelityyli
---------

Jatkoaika.com-sivuston mukaan Ben-Amorin suurimpia vahvuuksia pelaajana olivat kova, tinkimätön asenne sekä joukkueen eteen pelaaminen. Hän taisteli tilanteet loppuun asti ja pystyi pelaamaan myös kovaa taklaus- ja vääntöpeliä. Ben-Amorin heikkouksiin Jatkoaika sisällytti sen, että hänen taitotasonsa riitti vain rikkovaan rooliin, sillä pelin lukemisessa ja sijoittumisessa hänellä oli vaikeuksia kentän molemmissa päissä.

Yksityiselämä
-------------

Ben-Amor eli avoliitossa brittimuusikko Toni-Marie Iommin kanssa, joka on Black Sabbath -yhtyeen kitaristi Tony Iommin tytär. Ben-Amor asui vuonna 2019 avoliitossa Janika Niemisen kanssa, jolla on kaksi lasta aiemmasta suhteestaan ja Ben-Amorilla on yksi lapsi entuudestaan. Samana vuonna Ben-Amor valmensi 15-vuotiaita jääkiekkojunioreita. Lisäksi hän harjoittaa kuntosalitoimintaa jääkiekkoilija Jere Karalahden kanssa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2000–2001 | Blues | SM-liiga | 19 | 0 | 1 | 1 | 31 | – | – | – | – | – |
| 2001–2002 | Ässät | SM-liiga | 41 | 2 | 1 | 3 | 62 | – | – | – | – | – |
| 2002–2003 | Louisiana Ice Gators | ECHL | 61 | 3 | 13 | 16 | 113 | 6 | 1 | 1 | 2 | 6 |
| 2003–2004 | Blues | SM-liiga | 10 | 0 | 1 | 1 | 2 | – | – | – | – | – |
|  | Salamat | Mestis | 11 | 1 | 1 | 2 | 38 | – | – | – | – | – |
|  | Louisiana Ice Gators | ECHL | 39 | 16 | 11 | 27 | 65 | 9 | 2 | 2 | 4 | 12 |
| 2004–2005 | Danbury Trashers | UHL | 44 | 6 | 8 | 14 | 123 | – | – | – | – | – |
| 2005–2006 | Blues | SM-liiga | 41 | 0 | 7 | 7 | 84 | 7 | 0 | 0 | 0 | 2 |
|  | Haukat | Mestis | 2 | 0 | 1 | 1 | 4 | – | – | – | – | – |
|  | Salamat | Mestis | 1 | 2 | 0 | 2 | 0 | – | – | – | – | – |
| 2006–2007 | Blues | SM-liiga | 35 | 6 | 3 | 9 | 82 | – | – | – | – | – |
| 2007–2008 | Lukko | SM-liiga | 48 | 3 | 5 | 8 | 162 | 3 | 0 | 0 | 0 | 0 |
| 2008–2009 | Lukko | SM-liiga | 50 | 3 | 4 | 7 | 119 | – | – | – | – | – |
| 2009–2010 | Jokerit | SM-liiga | 41 | 2 | 9 | 11 | 93 | 1 | 0 | 0 | 0 | 0 |
| 2010–2011 | Jokerit | SM-liiga | 49 | 9 | 6 | 15 | 99 | 7 | 0 | 0 | 0 | 8 |
| 2011–2012 | Jokerit | SM-liiga | 0 | 0 | 0 | 0 | 0 | 0 | 0 | 0 | 0 | 0 |
| 2012–2013 | Jokerit | SM-liiga | 28 | 1 | 2 | 3 | 20 | 6 | 3 | 0 | 3 | 0 |
|  | Kiekko-Vantaa | Mestis | 2 | 0 | 1 | 1 | 0 | – | – | – | – | – |
|
| 2013–2014 | Jokerit | SM-liiga | 41 | 2 | 4 | 6 | 86 | 2 | 0 | 0 | 0 | 0 |
|  | Kiekko-Vantaa | Mestis | 2 | 2 | 3 | 5 | 0 | – | – | – | – | – |
| 2014–2015 | Jokerit | KHL | 34 | 1 | 1 | 2 | 41 | 2 | 0 | 0 | 0 | 4 |
| 2015–2016 | Ässät | SM-liiga | 48 | 5 | 5 | 10 | 59 | – | – | – | – | – |
| 13 kautta | yhteensä | SM-liiga | 451 | 33 | 48 | 81 | 899 | 33 | 4 | 1 | 5 | 24 |
| 4 kautta | yhteensä | Mestis | 18 | 5 | 6 | 11 | 42 | – | – | – | – | – |

Lähteet
-------

1. ↑  Jokeri-tähteä kositaan Tunisian maajoukkueeseen *Iltalehti*.  2.11.2009. Viitattu 23.1.2010.
2. ↑  Pelaajatilastot - Playoffs 2012-2013 - Jokerit *Liiga.fi*. Jääkiekon SM-liiga. Viitattu 19.9.2017.
3. ↑   (Arkistoitu – Internet Archive)
4. ↑  Otteluraportti European Trophyn sivuilla (Arkistoitu – Internet Archive) (englanniksi)
5. ↑  Jokerien Ben-Amorille tuomio pahoinpitelystä *MTV Uutiset*.  31.12.2012.  Arkistoitu 22.9.2017. Viitattu 21.9.2017.
6. ↑  Semir Ben-Amor *Jatkoaika.com*. Viitattu 21.9.2017.
7. ↑  Black Sabbath -legendan tytär Toni Marie Iommi ja kohukiekkoilija Semir Ben-Amor elävät avoliitossa Suomessa – "Hän vain ilmestyi jostakin!"  9.9.2017. Ilta-Sanomat. Viitattu 19.9.2017.
8. ↑  Rita Tainola: Kovista otteistaan tunnettu ex-jääkiekkoilija Semir Ben-Amor on nykyisin rauhoittunut mies: "Elän uusperheen elämää" *Ilta-Sanomat*.  17.10.2019. Viitattu 17.10.2019.

Aiheesta muualla
----------------

* Semir Ben-Amor *Elite Prospects*. Everysport Media Group AB.  (englanniksi)
* Semir Ben-Amor Eurohockey-sivustolla (englanniksi)
* Jatkoaika